SAWAD วิ่งคึก 5% คาดเก็งกำไรเข้า SET50 รอบ 1H61 แนะซื้อเป้า 71 บ.
SAWAD วิ่งคึก 5% คาดเก็งกำไรเข้า SET50 รอบ 1H61 แนะซื้อเป้า 71 บ. โดยหุ้นปิดตลาดวันนี้(12 ธ.ค.) ที่ระดับ 63.25 บาท บวก 3.00 บาท หรือ 4.98% ด้วยมูลค่าซื้อขาย 544.40 ล้านบาท
12 ธ.ค. 2560

ผู้สื่อข่าวรายงานว่า บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD  ปิดตลาดวันนี้(12 ธ.ค.)ที่ระดับ 63.25 บาท บวก 3.00 บาท หรือ 4.98% ด้วยมูลค่าซื้อขาย 544.40 ล้านบาท คาดนักลงทุนเก็งกำไรเข้า SET50 รอบครึ่งแรกปี 61 โดยโบรกฯแนะนำซื้อราคาเป้าหมาย 71 บาท

บล.เคที ซีมิโก้ ระบุในบทวิเคราะห์ว่า การประกาศรายชื่อหุ้นเข้าคำนวณ SET50/SET100 รอบ 1H61 คาดรายงานสุดสัปดาห์นี้  คาด ตลท. จะมีการประกาศรายชื่อหุ้นถูกเพิ่มเข้า/ถอดออก ดัชนี SET50/SET100
สำหรับรอบ 1H61 ในช่วงกลางเดือน ธ.ค. ซึ่งจากการคำนวณเบื้องต้นของ KTZ คาดหุ้นที่มีโอกาสถูกเพิ่มเข้าดัชนี SET50 ได้แก่ SAWAD TPIPP M ส่วนหุ้นที่คาดถูกถอดออกได้แก่ KCE PSH TPIPL
 
บล.ซีไอเอ็มบี ระบุในบทวิเคราะห์ว่า  ปีหน้า SAWAD ตั้งเป้าสินเชื่อเติบโต 20-30% และเปิดสาขาใหม่ 300 แห่ง การขยายธุรกิจในต่างประเทศมีความคืบหน้าช้า โดยเชื่อว่าส่วนต่างอัตราดอกเบี้ย (NIM) น่าจะยังไม่ฟื้นตัวในช่วงสองไตรมาสหน้า ปรับประมาณการกำไรต่อหุ้นในปี FY17-19 สะท้อนอัตราผลตอบแทนของสินเชื่อที่ลดลง อย่างไรก็ตามปรับเพิ่มคำแนะนำของ SAWAD จาก “ถือ” เป็น “ซื้อ” หลังราคาหุ้นปรับฐาน และปรับราคาเป้าหมายตามวิธี GGM  ลงมาอยู่ที่ 71 บาท (P/BV 6.5x ในปี FY18)